Bloemwater, Eskom moet nié verbruikers benadeel | Netwerk24
Bloemwater, Eskom moet nié verbruikers benadeel
Deur Ben Van Niekerk, Bloemfontein 17 Mei 2018 00:00
Dit is onaanvaarbaar dat instellings soos Eskom en waterrade dienste opskort of dreig om dit op te skort.
Dit is Eskom en die rade se verantwoordelikheid om die geld in te vorder wat munisipaliteite hulle skuld . Hulle moet die nodige stappe doen om dit in te vorder.
Indien nodig, kan hulle op bates beslag lê, maar nié inwoners se dienste opskort nie.
Die swak finansiële bestuur van munisipaliteite is uiters onaanvaarbaar.
Munisipaliteite moet gesonde finansiële bestuur toepas, uitgawes ondersoek en dit inkort.
Salarisuitgawes is baie hoog en baie ander onnodige uitgawes kan ingeperk word.
Munisipaliteite verhoog bloot tariewe en plaas ’n ekstra las op inwoners.
Dit is tyd dat munisipaliteite besnoei om genoeg geld te hê om hul verpligtinge na te kom.
Voorts is dit kommerwekkend dat onreëlmatighede en ongemagtigde en vrugtelose uitgawes in munisipaliteite nie behoorlik forensies ondersoek word nie.
Strafregtelike en siviele stappe is in baie gevalle nodig.
Van hierdie instansies wat so maklik dreig om dienste op te skort, se finansiële bestuur is self kommerwekkend en vereis ook forensiese ondersoeke.
Eskom en waterrade moet hul skuld op die normale wyse, met regstappe, invorder.
Hulle moet nie verbruikers benadeel vir swak munisipale bestuur en soms swak bestuur in eie geledere nie.
(Van Niekerk is ’n voormalige ouditeur-generaal van die Vrystaat en Noord-Kaap. – Briewered.)